A s’Ozzastra
(Pietro Pili – Osini)

Cando in terra tua est fiorida,
sa nuragica antiga ziviltade,
forsis in paghe e in serenidade
vivias, cun sos sardos pius unida.

Segundu sos nuraghes chi ancora
restan in baddes, montes e in serras
de custa zona, o in ateras terras,
costruidos pro cultu, o pro dimora.

Poi assalidores inumanos
han cambiadu sos tuos destinos
cun Punicos, Fenicios, Bizantinos,
Gotos, Aragonesos e Romanos.

E sighid'has, movindedi a istentu,
finzas a cand'in su tottu non t'ana
post'in disterru, restende lontana,
dae onzi modernu movimentu.

Poi a sas gherras mannas, totas duas,
a fìzzos tuos che los han leados,
ma sunu medas chi non sun torrados
a custas arrumbadas baddes tuas.

Sos bisos chi haias in su coro,
de meritados azudos fraternos,
infrantos ti los ana sos guvernos
de Roma, de Casteddu e de Nuoro.

Oe pares torrende a noa vida,
Da chi eletu t'han Provincia noa,
si cun orgogliu inches custa proa,
est sigura sa tua resessida.

Disizosa 'e progressu t'incamminas,
ca pronta ses a ti ponner in giogu,
da eh' has aer assuntu a capulogu,
un'e sas menzus tuas zitadinas.

In atesa chi enzas a concluos,
ischidare ti des ca forsis s'ora
est arrivada de ider s'aurora,
ferinde lughe in custos montes tuos

e isgiarinde sas baddes amenas,
suta sos biaitos altos chelos,
ue paret chi fadas tessan velos,
in sos lampizos de dies serenas,

o s'incantu e sa limpida rivera,
bestid'a lughe in renas de granitu,
a sos bagnantes ofrinde s'invitu,
dae Santa Maria a Perd'e Pera.

Ca tenes terra ona ti consolas,
de su famosu inu cannonau
su chi non mancat in onzi sarau,
de sagras e de festas campagnolas.

Produes bonas frutas primadias,
in solianos fertiles terrinos,
cun limones, aranzos, mandarinos,
ortaggios, cariasas e olias.

E tenes tra sas cosas importantes,
perennes abbas de friscas funtanas,
gruttas, grafittos e domos de janas,
piccos de montes, tumbas de zigantes.

Sa linba sarda sighi a faeddare
E non ti ponzas in confusione,
cun sos neologismos d'albione,
chi ti faghen sa tua ismentigare.

Sos chi han laru e pinna de valore,
chirchende, iscrian de cosas antigas
pro chi mai si perdan sas istigas
de arte, poesia e de folklore.

De sos amentos de zente anziana,
collana su chi giughen’in memoria,
onzi dicciu, contadu o paristoria,
est part’e sa cultura populana.

Pro chi siat s'Ozzastra in bona ghia,
si ponzan sos politicos d'acordu,
che orchestra chi sonat'a cuncordu,
pro fagher pius dulche s'armonia.

Aeroportu e portu preparare
des cun istradas, ca sun conquistas,
pro chi enzan' a frottas sos turistas
de s'aera, de terra e dae mare.

Torren sos emigrantes ozastrinos,
apaghende sas bramas ch'han'in coro,
fertos lontanu de sa terra insoro,
che fozas pro sos bentos atunzinos.

Ti lasso sonniende cosas bellas,
chi has de fagher in annos venturos,
ca poi ‘e tantos seculos iscuros,
tind'essis fora a bider sas istellas.